Къалэунэхэ Хъусен и къуэ Шыхьбан (1363 – 1376)
    И адэ къуэшым и къуэ Хьэжы Мухьэмэд къыкIэлъыкIуащ. И ныбжьыр зэрыхъур илъэси 10-ти, къэрал унафэр пщы Елыбгъэ IэщIэлъащ. А лъэхъэнэм Кипрым и пащтыхьыр Александрие къалэм теуэри зэтрикъутащ, Елыбгъэ и дзэр щынэсам, псори зэбгрыжыжат. Абы иужькIэ пщы Елыбгъэ кхъухьыдзэ зэригъэпэщащ, и хы Iуфэхэр Франджыхэм ящихъумэн щхьэкIэ.
   КхъухьыщIэхэр псым щытрагъэхьэну махуэр Iэтауэ ягъэлъэпIащ, абы пащтыхьри хэтащ. А зэхуэсышхуэр пащтыхьым и жагъуэгъухэм къагъэсэбэпу, езыр традзу и къуэш Iэнук трагъэувэн мурадыр яIэу къыщищIэм, щэхуу Каир щIэпхъуэжри, чэщанэм зыщигъэбыдащ. Iуэхум и зэщIэгъэстакIуэ Елыбгъэ яригъэубыдри иригъэукIащ.
   Шыхьбан и лъэхъэнэм пщыхэр щIэх-щIэхыурэ къызэрыIэтырт, Франджым и дзэр Щамрэ ермэлы щIыналъэмрэ теуэрт, къалэхэр зэтракъутэрт, зэрапхъуэрт. Апхуэдэу а лъэхъэнэми Каир къалэ дэсхэм уз зэрыцIалэ къахыхьащ, Дамаск и Iэгъуэблагъэр мацIэм зэщIищтащ, цIыхубэри пщыхэм яхуэмыарэзыуэ зэщIэхъаерт.
 1376 гъэм мысыр пащтыхь Шыхьбан хьэжыщI ежьащ, абы къэтыху трагъэкIри, езым и къуэ Алий пащтыхьу ягъэуващ. КъыздэкIуэжым и бийхэм яукIыну къыщищIэм, гъэпщкIуауэ Каир нэсащ, арщхьэкIэ, къагъуэтри, лъэхъуэщым ирадзащ. А гъэ дыдэм ар лъэхъуэщым щатхьэлащ.
 Ар илъэс 14 хуэдизкIэ пащтыхьу тетащ.
   ГъэщIэгъуэнщ, Ибн Ийяс Шыхьбан и лъэхъэнэр мамыру щытауэ зэритхыр.